આ બધા કોર્ટરૃમ ડ્રામાની વચ્ચે મુખ્ય ન્યાયાધીશ જસ્ટિસ દીપક મિશ્રાએ ચોખવટ કરી હતી કે આજે તો આમેય સુનાવણી શરૃ નહીં થઇ શકે. તેઓ માત્ર તથ્યો આધારિત સ્ટેટમેન્ટ વંચાવવાની શરૃઆત કરાવવા માગે છે અને સુનાવણી માટેની આગામી તારીખ નક્કી કરવા ઇચ્છે છે. જસ્ટિસ મિશ્રાએ હિન્દુ પક્ષના વકીલ વૈદ્યનાથનને બયાન વાંચવાનું કહ્યું તેની સામે રાજીવ ધવને વિરોધ નોંધાવ્યો. બીજી બાજુ શિયા વકફ બોર્ડના વકીલ એમસી ધીંગરા પણ પોતાનો પક્ષ રાખવા માટે ઊભા થયા હતા પરંતુ કોર્ટે તેમનો પક્ષ સાંભળવાની ના પાડતાં કહ્યું હતું કે દીવાની મુકદ્દમાઓમાં પક્ષો સિવાય અન્ય કોઇને હસ્તક્ષેપ કરવાની મંજૂરી નથી હોતી. આ બધી બહેસ ચાલતી હતી ત્યાં કપિલ સિબ્બલ, રાજીવ ધવન અને દુષ્યંત દવેએ કોર્ટની બહાર જવાની પરવાનગી માગી હતી. જોકે, કોર્ટે વકીલોને તેમના વતી એડવોકેટ ઓન રેકોર્ડ મૂકીને બહાર જવા કહ્યું હતું. તેની સામે સિબ્બલે દલીલ કરી હતી કે તેમના બીજા કોઇ વકીલ નથી. ત્યારે કોર્ટે આ ત્રણેય વકીલોને કોર્ટની બહાર જવાની મંજૂરી રદ કરી દીધી. જસ્ટિસ અશોક ભૂષણે વકીલોની કોર્ટનો બહિષ્કાર કરવાની વાતને દુર્ભાગ્યપૂર્ણ ગણાવી હતી. આખરે વિરોધ કરનારા વકીલો શાંતિથી બેસી ગયા હતા. જસ્ટિસ મિશ્રાએ કપિલ સિબ્બલને કયા કયા દસ્તાવેજો નથી મળ્યા તે જણાવવા કહ્યું હતું.